钦定古今图书集成/明伦汇编/家范典/第075卷 > 宋袁氏世范 > 《祭郑夫人文》唐·韩愈
## 钦定古今图书集成/明伦汇编/家范典/第075卷 > 宋袁氏世范 > 《祭郑夫人文》唐·韩愈

“维年月日愈，谨于逆旅，备时羞之奠，再拜顿首，敢昭
祭于六嫂荥阳郑氏夫人之灵：呜呼！天祸我家，降集
百殃。我生不辰，三岁而孤。蒙幼未知。鞠我者兄。在死
而生。实维嫂恩。未龀一年，兄宦王官。提携负任，去洛
居秦。念寒而衣，念饥而飧。疾疹水火，无灾及身。劬劳
闵闵，保此愚庸。年方及纪，荐及凶屯。兄罹谗口，承命”
远迁，穷荒海隅。夭阏百年，万里故乡。幼孤在前，相顾
不归，泣血号天。微嫂之力，化为夷蛮。水浮陆走，丹旐
翩然，至诚感神，返葬中原。既克反葬，遭时艰难，百口
偕行，避地江𣸣。春秋霜露，荐敬𬞟蘩。以享韩氏之祖
考，曰此韩氏之门，视余犹子，诲化谆谆。爰来京师，年
在成人。屡贡于王，名迺有闻。念兹顿顽，非训曷因。感
伤怀归，陨涕熏心。苟容躁进，不顾其躬。禄仕而还，以
为家荣。奔走乞假，东西北南。孰云此来，迺睹灵车。有
志弗及，长负殷勤。呜呼哀哉！昔在韶州之行，受命于
元兄曰：“尔幼养于嫂，丧服必以期。”今其敢忘，天实临
之。呜呼哀哉！日月有时，归合茔封。终天永辞，绝而复
苏。伏惟尚飨。